CELEX: 32013D0056
Language: mt
Date: 2013-01-22 00:00:00
Title: 2013/56/UE: Deċiżjoni ta’ Implimentazzjoni tal-Kunsill tat- 22 ta’ Jannar 2013 li temenda d-Deċiżjoni ta’ Implimentazzjoni 2010/39/UE li tawtorizza lir-Repubblika Portugiża sabiex tapplika miżuri ta’ deroga mill-Artikoli 168, 193 u 250 tad-Direttiva 2006/112/KE dwar is-sistema komuni ta’ taxxa fuq il-valur miżjud

25.1.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 22/17
            
         DEĊIŻJONI TA’ IMPLIMENTAZZJONI TAL-KUNSILL
   tat-22 ta’ Jannar 2013
   li temenda d-Deċiżjoni ta’ Implimentazzjoni 2010/39/UE li tawtorizza lir-Repubblika Portugiża sabiex tapplika miżuri ta’ deroga mill-Artikoli 168, 193 u 250 tad-Direttiva 2006/112/KE dwar is-sistema komuni ta’ taxxa fuq il-valur miżjud
   (2013/56/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 395(1) tagħha,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               B’ittra rreġistrata mas-Segretarjat-Ġenerali tal-Kummissjoni fit-18 ta’ April 2012, il-Portugall talab awtorizzazzjoni biex ikompli japplika miżura li kienet mogħtija qabel mid-Deċiżjoni ta’ Implimentazzjoni tal-Kunsill 2010/39/UE (2), li tidderoga mid-dispożizzjonijiet tad-Direttiva 2006/112/KE li tirregola d-dritt tat-tnaqqis, il-persuna obbligata li tħallas it-taxxa u l-obbligu li tiġi sottomessa denunzja tat-taxxa fuq il-valur miżjud (VAT).
            
         
               (2)
            
            
               B’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħrajn b’ittra datata l-1 ta’ Ġunju 2012 bit-talba tal-Portugall. Permezz ta’ ittra datata s-6 ta’ Ġunju 2012, il-Kummissjoni nnotifikat lill-Portugall li kellha l-informazzjoni kollha meħtieġa biex tqis it-talba.
            
         
               (3)
            
            
               Il-miżura derogatorja tal-Portugall tiddevja mid-dispożizzjonijiet tad-Direttiva 2006/112/KE, minħabba li tippermetti l-applikazzjoni ta’ skema speċjali b’għażla li tikkonċerna ditti partikolari li jaġixxu fin-negozju tal-bejgħ fid-djar li jissodisfaw kundizzjonijiet speċifiċi, fejn awtorizzati mill-awtoritajiet fiskali kompetenti (‘ditti awtorizzati’). Dawk id-ditti awtorizzati japplikaw mudell partikolari tan-negozju billi jbiegħu l-prodotti tagħhom direttament lil rivendituri intermedji li, min-naħa tagħhom, ibigħu l-istess prodotti direttament lill-konsumaturi finali.
            
         
               (4)
            
            
               Il-miżura tidderoga mill-Artikolu 168 tad-Direttiva 2006/112/KE, li jirregola d-dritt ta’ persuna taxxabbli li tnaqqas il-VAT imposta fuq oġġetti u servizzi fornuti lilha għall-finijiet tat-tranżazzjonijiet taxxabbli tagħha, billi tagħti lid-ditti awtorizzati d-dritt li jnaqqsu l-VAT dovuta jew imħallsa mir-rivendituri tagħhom għal merkanzija korrispondenti li ġiet fornuta lil dawk ir-rivendituri.
            
         
               (5)
            
            
               Il-miżura tidderoga mill-Artikolu 193 tad-Direttiva 2006/112/KE, li jirregola l-obbligu li titħallas il-VAT, billi tistabbilixxi d-ditti awtorizzati li għalihom tapplika l-iskema bħala l-persuna responsabbli għall-ħlas tal-VAT fuq il-forniment tal-oġġetti mir-rivendituri tagħhom lill-konsumaturi finali.
            
         
               (6)
            
            
               Il-miżura tidderoga mill-Artikolu 250 tad-Direttiva 2006/112/KE, li jirregola l-obbligu li tiġi sottomessa denunzja tal-VAT, billi tittrasferixxi lil ditti awtorizzati l-obbligu li jissottomettu denunzja tal-VAT relatata mal-merkanzija li jkunu fornew lir-rivenditur u relatata mal-forniment ta’ dik il-merkanzija lill-konsumaturi finali.
            
         
               (7)
            
            
               Il-miżura derogatorja tista’ tiġi applikata biss minn dawn id-ditti li l-fatturat totali tagħhom jinkiseb mill-bejgħ fid-djar magħmul minn rivendituri li jaġixxu f’isimhom u fuq inizjattiva tagħhom, sakemm il-prodotti kollha mibjugħa mid-ditta ikunu inklużi f’lista ta’ prezzijiet stabbilita minn qabel applikabbli fl-istadju finali tal-konsum u li d-ditti jbiegħu il-prodotti tagħhom direttament lir-rivendituri li, min-naħa tagħhom, ibigħuhom direttament lill-konsumaturi finali.
            
         
               (8)
            
            
               Il-miżura derogatorja għandha l-effett li tiżgura li l-VAT miġbura fl-istadju tal-kummerċ bl-imnut fuq il-bejgħ tal-prodotti provenjenti minn ditti awtorizzati titħallas kif suppost lit-Teżor u, b’dan il-mod biex tiġi evitata l-frodi fiskali. Hija tiffaċilita wkoll l-amministrazzjoni tat-taxxa billi tissimplifika l-arranġamenti għall-ġbir tal-VAT u tnaqqas l-obbligi tar-rivendituri fir-rigward tal-VAT.
            
         
               (9)
            
            
               Skont l-informazzjoni provduta mill-Portugall, is-sitwazzjoni legali u fattwali li ġġustifikat l-applikazzjoni tal-miżura derogatorja ma nbidlitx u għadha teżisti. Il-Portugall għandu għalhekk jiġi awtorizzat japplika dik il-miżura għal perijodu ieħor, iżda limitat fiż-żmien sabiex jingħata żmien għal reviżjoni tan-neċessità u l-effettività tal-miżura derogatorja.
            
         
               (10)
            
            
               Fejn il-Portugall jikkunsidra li estensjoni ulterjuri lil hinn mill-2015 himeħtieġa, għandu jressaq rapport dwar l-applikazzjoni tal-miżura derogatorja lill-Kummissjoni, flimkien ma’ talba għall-estensjoni sal-31 ta’ Marzu 2015 sabiex iħalli biżżejjed żmien biex il-Kummissjoni teżamina t-talba u biex, f’każ li l-Kummissjoni tressaq proposta, il-Kunsill jadottaha.
            
         
               (11)
            
            
               Il-miżura derogatorja se jkollha biss effett negliġibbli fuq l-ammont globali ta’ taxxa ta’ dħul tal-Portugall miġbura fl-istadju tal-konsum finali u mhux se jkollha ebda impatt negattiv fuq ir-riżorsi proprji tal-Unjoni li jinġabru mill-VAT.
            
         
               (12)
            
            
               Id-Deċiżjoni ta’ Implimentazzjoni 2010/39/UE għandha għalhekk tiġi emendata skont dan.
            
         ADOTTA DIN ID-DEĊIŻJONI:
   Artikolu 1
   Id-Deċiżjoni ta’ Implimentazzjoni 2010/39/UE hija b’dan emendata kif ġej:
   
               (1)
            
            
               Fit-tieni paragrafu tal-Artikolu 4, id-data “31 ta’ Diċembru 2012” hija sostitwita b’dik tal-“31 ta’ Diċembru 2015”.
            
         
               (2)
            
            
               Jiddaħħal l-artikolu li ġej:
               “Artikolu 4a
               Kwalunkwe talba għal estensjoni tal-miżura prevista f’din id-Deċiżjoni għandha tiġi ppreżentata lill-Kummissjoni sal-31 ta’ Marzu 2015 ugħandha tkun akkumpanjata minn rapport dwar l-applikazzjoni ta’ dik il-miżura.”.
            
         Artikolu 2
   Din id-Deċiżjoni għandha tieħu effett fil-jum tan-notifika tagħha.
   Hija għandha tapplika mill-1 ta’ Jannar 2013.
   Artikolu 3
   Din id-Deċiżjoni hija indirizzata lill-Portugall.
   
      Magħmul fi Brussell, it-22 ta’ Jannar 2013.
      
         
            Għall-Kunsill
         
         
            Il-President
         
         M. NOONAN
      
   
   
      (1)  ĠU L 347, 11.12.2006, p. 1.
   
      (2)  ĠU L 19, 23.1.2010, p. 5.